กองทุนดูดเงินฝาก
‘กรุงไทย’ชูลงทุน6เดือนจ่าย3.4% ชี้ฝากแบงก์3เดือนอนาคตดอกหด
5 ม.ค. 2555

‘กรุงไทย’ชูลงทุน6เดือนจ่าย3.4% ชี้ฝากแบงก์3เดือนอนาคตดอกหด
บลจ.กรุงไทย คาดแนวโน้มดอกเบี้ยเงินฝากระยะสั้นปรับตัวลง มองลงทุน 3 เดือน เสี่ยงผลตอบแทนหดในอนาคต ชูกองทุน 6 เดือน จ่าย 3.4%
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย เปิดเผยว่า อัตราดอกเบี้ยเงินฝากและตั๋วแลกเงินระยะสั้นของธนาคารพาณิชย์มีแนวโน้มจะลดลงได้อีก ซึ่งเป็นไปในทิศทางเดียวกับอัตราดอกเบี้ยในตลาดการเงิน โดยอัตราดอกเบี้ยระยะสั้น 3 เดือน ในปัจจุบันสูงกว่าดอกเบี้ย 6 เดือน และ 1 ปี สะท้อนการคาดการณ์ที่อัตราดอกเบี้ยมีโอกาสจะปรับลดลงได้อีก
“การฝากเงิน 3 เดือน แม้จะให้ผลตอบแทนสูงกว่าอัตราดอกเบี้ย 6 เดือน แต่จะเผชิญกับความเสี่ยงจากการได้รับผลตอบแทนที่ลดลงเมื่อจะมีการลงทุนใหม่หลังครบระยะเวลา 3 เดือน” นายสมชัย กล่าว




 
สำหรับแนวโน้มอัตราผลตอบแทนของตราสารหนี้จะแกว่งตัวในระดับ 3-3.05% สอดรับการคาดการณ์ของตลาดการเงินที่คาดว่าคณะกรรมการนโยบายการเงิน (กนง.) จะปรับลดอัตราดอกเบี้ยนโยบาย 0.25% จากปัจจุบันอยู่ที่ 3.25% ในการประชุมวันที่ 25 ม.ค.นี้ เพื่อรองรับความเสี่ยงจากผลกระทบของมหาอุทกภัยที่มีต่อการเติบโตของเศรษฐกิจ รวมถึงปัญหาเศรษฐกิจในยุโรปและสหรัฐ
นายสมชัย กล่าวว่า บริษัทจึงเปิดจำหน่ายกองทุนเปิดกรุงไทยธนทรัพย์ บี 24 ตั้งแต่วันนี้-10 ม.ค. 2555 ลงทุนในตราสารหนี้ทั้งในประเทศและต่างประเทศ อายุโครงการ 6 เดือน มูลค่า 3,000 ล้านบาท ผลตอบแทนประมาณ 3.4% ต่อปี
กองทุนเน้นลงทุนในพันธบัตรธนาคารแห่งประเทศไทย และตราสารการเงินในประเทศสัดส่วน 55% ของมูลค่าทรัพย์สินสุทธิ ส่วนที่เหลือลงทุนในเงินฝากประจำของ First Gulf Bank (FGB) ซึ่งเป็นธนาคารพาณิชย์ขนาดใหญ่อันดับ 3 ในอาบูดาบี สหรัฐอาหรับเอมิเรตส์ เงินฝากประจำ Union National Bank (UNB) ซึ่งเป็นธนาคารที่ดำเนินกิจการในสหรัฐอาหรับเอมิเรตส์ถือหุ้นใหญ่ โดยองค์กรเพื่อการลงทุนของภาครัฐอาบูดาบี และเงินฝากประจำ Bank Of China ซึ่งเป็นธนาคารภาครัฐ โดยป้องกันความเสี่ยงอัตราแลกเปลี่ยนทั้งจำนวน
นอกจากนี้ บริษัทยังเปิดจำหน่ายกองทุนเปิดกรุงไทยประจำ 6 เดือน คุ้มครองเงินต้น 4 ประเภท รับซื้อคืนและเปิดขายรอบใหม่ (Roll Over) ตั้งแต่วันนี้10 ม.ค. 2555 อายุ 6 เดือน ลงทุนพันธบัตรรัฐบาล 100% ผลตอบแทนประมาณ 2.75% ต่อปี